যোগীর রাজ্যে নতুন বিপদ। নরেন্দ্র মোদী ও যোগী আদিত্যনাথের ছবি এঁকে মার খেলেন এক গৃহবধূ। অভিযোগ, মারধরের পর শ্বশুরবাড়ির সদস্যরা তাঁকে বাড়ি থেকে বের করে দেন। 
এক সর্বভারতীয় সংবাদমাধ্যমে প্রকাশিত খবর অনুযায়ী, উত্তরপ্রদেশের বালিয়ার বাসিন্দা নাগমা পারভিনের সঙ্গে ২০১৬-র নভেম্বরে পারভেজ খানের বিয়ে হয়।  
ছবি আঁকতে ভালবাসতেন নাগমা। সম্প্রতি প্রধানমন্ত্রী নরেন্দ্র মোদী ও উত্তরপ্রদেশের মুখ্যমন্ত্রী যোগী আদিত্যনাথের ছবি আঁকেন তিনি। কিন্তু ছবি আঁকার যে এমন খেসারত দিতে হবে, তা ধারণায় ছিল না নাগমার। ঘরে মোদী-যোগীর ছবি দেখেই শ্বশুরবাড়ির সদস্যরা চড়াও হন তাঁর উপর। চূড়ান্ত মারধরের পর নাগমাকে বাড়ি থেকে বের করে দে্ওয়া হয়।
অসহায় নাগমা ফিরে যান বাপের বাড়়িতে। গোটা বিষয়টা জানান বাবাকে। এর পর দু’জনে স্থানীয় থানায় গিয়ে অভিযোগ দায়ের করেন। পুলিশ জানিয়েছে, সম্পূর্ণ বিষয়টা খতিয়ে দেখে ব্যবস্থা নেওয়া হবে।